ป.ค้นบ้าน ไชยา สะสมทรัพย์ ปืนเพียบ (ชมคลิป)
ลุยล้าง นครปฐม ล่ามือฆ่าสันติบาล,กองปราบฯเปิดยุทธการปฐมเจดีย์ ส่งคอมมานโดบุกค้นบ้านนักการ เมืองชื่อดัง ไชยา สะสมทรัพย์ อดีต รมว.พาณิชย์และเครือข่ายผู้มีอิทธิพลในจังหวัดนครปฐม 13 จุด ยึดปืน 25 กระบอก เครื่องกระสุนนับพันนัด วิทยุสื่อสาร และเสื้อเกราะ จับกุมผู้ต้องหา 4 คนดำเนินคดี แบ่งเป็นข้อหาอาวุธปืนผิดมือ 3 คน และลักลอบเล่นพนันทายผลฟุตบอล 1 คน ด้านอดีต รมว.พาณิชย์ประกาศไม่เกี่ยวคดียิงตำรวจสันติบาล แถมสุขภาพไม่ดีไม่ได้ออกไปไหนนานแล้ว แต่มีคนชอบเอาชื่อไปแอบอ้างทำเลว ยุตำรวจพบพวกแอบอ้างจับกุมได้ทันที,กองปราบเปิดยุทธการปฐมเจดีย์ปูพรมค้นบ้านผู้มีอิทธิพลใน จ.นครปฐม เปิดเผยขึ้นเมื่อเวลา 06.00 น. วันที่ 29 พ.ค. พ.ต.อ.อัคราเดช พิมลศรี รรท.ผบก.ป. พร้อมด้วย พ.ต.อ.สุทิน ทรัพย์พ่วง รอง ผบก.ป. พ.ต.อ.สรายุทธ สงวนโภคัย รอง ผบก.ป. พ.ต.อ.สยาม บุญสม รอง ผบก.ป. พ.ต.อ.พันธนะ นุชนารถ รอง ผบก.ป. พ.ต.อ.ภูมินทร์ พุ่มพันธุ์ม่วง ผกก.5 บก.ป.ช่วยราชการ ศปก.ตร. พ.ต.อ.เอนก เตาสุภาพ พงส.ผทค.กก. 5 บก.ป. พ.ต.ท.ต่อศักดิ์ สุขวิมล รอง ผกก.ปพ.บก.ป.รรท.ผกก.ปพ.บก.ป. นำกำลังตำรวจกองปราบและหน่วยคอมมานโดกว่า 200 นาย บุกปิดล้อมตรวจค้นกลุ่มผู้มีอิทธิพลและมือปืนรับจ้างภายในจังหวัดนครปฐม ภายใต้ยุทธการ ปฐมเจดีย์ รวมทั้งสิ้น 13 จุด,จุดแรกเป้าหมายสำคัญ พ.ต.อ.อัคราเดช พิมลศรี รรท.ผบก.ป. พร้อมเจ้าหน้าที่ บก.ป.และกำลังคอมมานโดนำหมายค้นศาลอาญาเลขที่ 141/2558 ลงวันที่ 28 พ.ค. ตรวจค้นบ้านเลขที่ 211/2 ถนนมาลัยแมน ต.ลําพยา อ.เมืองนครปฐม ของนายไชยา สะสมทรัพย์ อดีต รมว.คมนาคม อดีต รมว.พาณิชย์ และอดีต ส.ส.จังหวัดนครปฐม พรรคพลังประชาชน บ้านดังกล่าวมีเนื้อที่ประมาณ 10 ไร่ มีรั้วรอบขอบชิด เจ้าหน้าที่กระจายกำลังเข้าตรวจค้นตามบ้านหลายหลังที่อยู่ในบริเวณ พบปืนสั้น 8 กระบอก เครื่องกระสุนขนาด 9 มม. 11 มม. และ .45 กว่า 800 นัด วิทยุสื่อสารทางราชการ 2 เครื่อง และเสื้อเกราะกันกระสุนของสำนักงานตำรวจแห่งชาติ 1 ตัว โดยมีนายฉัตรชัย อยู่ญาติมาก อายุ 40 ปี ผู้ช่วยผู้ใหญ่บ้าน ทำหน้าที่คนขับรถของนายไชยารับเป็นเจ้าของเสื้อเกราะกันกระสุน อ้างว่ามีผู้นำมาให้นานแล้วจำไม่ได้ว่าเป็นใคร,ผู้สื่อข่าวรายงานว่า ระหว่างที่เจ้าหน้าที่เข้าตรวจค้น จนมีข่าวการบุกตรวจค้นบ้านของนายไชยาและผู้มีอิทธิพลรายอื่นแพร่สะพัดออกไป มีบรรดาญาติพี่น้องและคนสนิทในจังหวัดนครปฐม ทยอยเดินทางเข้ามาที่บ้านเพื่อให้กำลังใจนายไชยาเป็นจำนวนมาก,นายไชยา สะสมทรัพย์ กล่าวว่า การตรวจค้นครั้งนี้ตนให้ความร่วมมือเป็นอย่างดี เนื่องจากเจ้าหน้าที่แสดงหมายค้นเพื่อเข้ามาตรวจค้นผู้ต้องหาที่ยิงตำรวจสันติบาลเสียชีวิต รวมทั้งตรวจค้นอาวุธปืน ทางเรายินดีให้ความร่วมมือกับเจ้าหน้าที่ ทั้งนี้ ในส่วนกรณีที่มีข่าวว่าผู้ที่ก่อเหตุเป็นบุคคลใกล้ชิดกับตนนั้น ขอยืนยันว่าไม่เป็นความจริง ถ้าหากพูดว่า คนสนิทสำหรับตนคือ คนที่อยู่ในบ้าน คอยรับใช้ดูแล ไม่มีทางที่คนสนิทหรือคนใกล้ชิดจะเป็นคนที่มีประวัติไม่ดี ตนเป็นนักการเมืองไม่มีทางเอาเด็กกเฬวรากมาอยู่ให้เสียชื่อ นอกจากนี้ ยังให้พรรคพวกไปตรวจสอบดูด้วยว่าใครเป็นคนทำ,นายไชยาเผยต่อไปว่า สำหรับอาวุธปืนที่มีอยู่ในบ้าน ตนเป็นคนชอบสะสมปืนมีทะเบียนถูกต้องทุกอย่าง ส่วนมากเป็นปืนสะสม ในจำนวนที่นำออกมาและตำรวจยึดไว้ตรวจสอบมีปืนวอลเธอร์ 7.65 ที่ทำจากทองคำรวมอยู่ด้วย ซึ่งตำรวจขอนำไปตรวจสอบ ตนก็ยินดีให้ไป คดีอุกฉกรรจ์ที่เกิดขึ้นไม่ว่าจะในท้องที่หรือนอกพื้นที่มักมีการแอบอ้างเอาชื่อตนเข้าไปเกี่ยวข้องด้วยเสมอ ขณะที่ตนไม่ค่อยได้ออกไปไหนมาเป็นเวลาร่วมปีแล้วเพราะสุขภาพไม่ดี เวลาเดินจะเหนื่อยมาก หายใจไม่ทัน ขอบอกตรงนี้เลยว่า หากมีใครเอาตนไปอ้างหาผลประโยชน์ หรือทำความเลวร้ายให้แจ้งตำรวจจับได้เลย อายุมากแล้วขออยู่อย่างสงบ,ขณะที่จุดสำคัญอีกจุดเจ้าหน้าที่นำหมายค้นศาลอาญาเลขที่ 137/2558 ลงวันที่ 28 พ.ค. เข้าตรวจสอบบ้านเลขที่ 473 ถนนราชมรรคา ต.พระปฐมเจดีย์ อ.เมืองนครปฐม พบเป็นบ้านชั้นเดียวเนื้อที่ประมาณ 1 ไร่ เปิดเป็นสำนักงานบริษัทไทย-วุฒิพงษ์ จำกัด ประกอบกิจการรับถม ขุดบ่อดิน รวมทั้งห้องพักของคนงานมีนายวันชัย เอกวิชาพงษ์ เป็นเจ้าของ และยังมีตำแหน่งเป็นผู้ใหญ่บ้าน ระหว่างที่เจ้าหน้าที่เข้าตรวจค้นนั้นมีนายรัฐกร เจนกิจณรงค์ หรือที่รู้จักกันในนาม ส.จ.เบ้ อยู่ที่บ้านหลังดังกล่าวเป็นคนนำตรวจค้น เบื้องต้นพบปืน .380 พร้อมเครื่องกระสุน 1 กระบอก ไม้คมแฝก 1 อัน ป้ายทะเบียนรถจำนวนมาก เจ้าหน้าที่จึงตรวจยึดไว้ก่อนนำไปตรวจสอบว่ามีไว้ในครอบครองโดยถูกกฎหมายหรือไม่,ส่วนเป้าหมายอื่นประกอบด้วย บ้านของนายไมตรี เนียะแก้ว 2 หลัง เลขที่ 99 หมู่ 2 ซอยมานิต ต.ถนนขาด อ.เมืองนครปฐม และบ้านเลขที่ 33 หมู่ 1 ต.ถนนขาด อ.เมืองนครปฐม บ้านไม่มีเลขที่ของนายพิเชียร เชื่อมวราศาสตร์ ต.บ่อพลับ อ.เมืองนครปฐม บ้านนายการัณ์ ธีรลานนท์ เลขที่ 36/1 หมู่ 1 ถนนจันทคามพิทักษ์ ต.สนามจันทร์ อ.เมืองนครปฐม บ้านนายสมัติ ภู้แก้ว เลขที่ 34 หมู่ 2 ต.บ่อพลอย อ.เมืองนครปฐม บ้านนายชูศักดิ์ หมั่นตั้งธรรม เลขที่ 54 หมู่ 7 ต.บางแขม อ.เมืองนครปฐม บ้านไม่มีเลขที่ของนายรัฐกร เจนกิจณรงค์ ในซอยตรอกโรงธูป ต.พระปฐมเจดีย์ อ.เมืองนครปฐม บ้านนายธนพันธ์ โชคดำรงสุข เลขที่ 89 หมู่ 8 ต.กำแพงแสน อ.กำแพงแสน จ.นครปฐม บ้านไม่มีเลขที่ของนายอภินันท์ ศิริรังษี หมู่ 6 ต.หนองงูเหลือม อ.เมืองนครปฐม บ้านนายชัยพร วิจิตรโสภณ 2 หลัง เลขที่ 50/211 หมู่บ้านศรีสามพราน หมู่ 4 ต.ท่าตลาด อ.สามพราน จ.นครปฐม และบ้านไม่มีเลขที่ในพื้นที่หมู่ 5 ต.ดอนพุทรา อ.ดอนตูม จ.นครปฐม,ผู้สื่อข่าวรายงานว่า สำหรับเป้าหมายทั้ง 13 จุด เป็นบ้านของบุคคลที่มีชื่อเสียง ทั้งนักการเมืองระดับประเทศ บ้านอดีตรัฐมนตรีฯ อดีต ส.ส. นักการเมืองท้องถิ่น ทั้งอดีตนายก อบจ. บ้าน ส.จ. บ้านอดีตนายก อบต. บ้านกำนันผู้ใหญ่บ้าน และคนสนิทของนายไชยาทั้งสิ้น,ต่อมาเวลา 11.00 น. ที่ห้องประชุมชั้น 2 กองบัญชาการตำรวจภูธรภาค 7 ถนนเหนือวัง ต.พระปฐมเจดีย์ อ.เมืองนครปฐม พล.ต.ต.สุรชัย ควรเดชะคุปต์ รอง ผบช.ภ.7 รรท.ผบก.ภ.จ.นครปฐม พ.ต.อ.อัคราเดช พิมลศรี รรท.ผบก.ป. พ.ต.อ.สุทิน ทรัพย์พ่วง รอง ผบก.ป. พ.ต.อ.สรายุทธ สงวนโภคัย รอง ผบก.ป. พ.ต.อ.สยาม บุญสม รอง ผบก.ป. พ.ต.อ.พันธนะ นุชนารถ รอง ผบก.ป. พ.ต.ท.ต่อศักดิ์ สุขวิมล รอง ผกก.ปพ.บก.ป.รรท.ผกก.ปพ.บก.ป. พร้อมกำลังเจ้าหน้าที่ตำรวจ บก.ป. ร่วมกันแถลงผลการปฏิบัติการปิดล้อมตรวจค้นผู้มีอิทธิพลและมือปืนรับจ้างในพื้นที่ จ.นครปฐม ภายใต้ ยุทธการปฐมเจดีย์ พร้อมของกลางปืน 25 กระบอก แบ่งเป็นปืนสั้น 19 กระบอก ปืนยาว 6 กระบอก กระสุน 1,106 นัด แมกกาซีน 27 อัน ป้ายทะเบียนรถ 16 แผ่น เสื้อเกราะกันกระสุน 1 ตัว วิทยุสื่อสาร 2 เครื่อง โพยพนันฟุตบอล 80 แผ่น ในจำนวนอาวุธปืนที่ตรวจยึดได้มีปืนสั้นทองคำของนายไชยา สะสมทรัพย์ รวมอยู่ด้วย 1 กระบอก,พ.ต.อ.อัคราเดช พิมลศรี รรท.ผบก.ป.กล่าวว่า ที่ผ่านมาเกิดเหตุอาชญากรรมในพื้นที่ จ.นครปฐม อย่างต่อเนื่อง ตั้งแต่ต้นปีจนถึงปัจจุบันมากกว่า 20 คดี โดยเฉพาะคดีคนร้ายยิง ส.ต.ต.สหชาติ ถึงสุข ผบ.หมู่ กก.1บก.ส.3 เสียชีวิตเมื่อกลางดึกวันที่ 10 พ.ค. ถัดมาไม่กี่วันมีการยิงกันตายในพื้นที่อีก นำไปสู่การโยกย้ายตำรวจครั้งใหญ่ในพื้นที่ภาค 7 รวมถึงตำรวจสันติบาลและกองปราบปรามไปปฏิบัติราชการที่ศูนย์ปฏิบัติการสำนักงานตำรวจแห่งชาติ กองบังคับการปราบปรามจึงรวบรวมข้อมูลกำหนดจุดต่างๆไว้ 13 จุดเป็นของกลุ่มผู้มีอิทธิพล เป็นที่มาของแผนยุทธการปฐมเจดีย์ จากการระดมปิดล้อมตรวจค้นตั้งแต่ช่วงเช้ามืด ตรวจยึดปืนได้ 25 กระบอก กระสุน 1,106 นัด แมกกาซีน 27 อัน ป้ายทะเบียนรถ 16 แผ่น เสื้อเกราะกันกระสุน 1 ตัว วิทยุสื่อสาร 2 เครื่อง โพยพนันฟุตบอล 80 แผ่น จับกุมผู้ต้องหา 4 คน ความผิดฐานมีอาวุธปืนโดยไม่ได้รับอนุญาต 3 คน และความผิดฐานลักลอบเล่นการพนันโพยฟุตบอล 1 คน ส่วนปืนส่วนใหญ่เป็นปืนมีทะเบียน หลังจากนี้จะตรวจยึดและนำไปยิงทดสอบเปรียบเทียบ รวมทั้งยังตรวจสอบประวัติปืนว่า โยงกับคดีอาชญากรรมและคดีสะเทือนขวัญในพื้นที่นครปฐมหรือไม่,ด้าน พล.ต.ต.สุรชัย ควรเดชะคุปต์ รอง ผบช.ภ.7 รรท.ผบก.ภ.จ.นครปฐม เผยว่า ตามนโยบายของ พล.ต.อ.สมยศ พุ่มพันธุ์ม่วง ผบ.ตร.มอบหมายให้กองบัญชาการตำรวจสอบสวนกลางโดยกองบังคับ การปราบปราม เข้ามาแก้ไขปัญหาอาชญากรรม กลุ่มผู้มีอิทธิพลและมือปืนรับจ้างร่วมกับตำรวจพื้นที่ เพื่อป้องกันและปราบปรามให้เป็นไปอย่างมีประสิทธิภาพ สร้างความสงบเรียบร้อยให้กับชุมชนในสังคม จากเหตุการณ์อุกฉกรรจ์สะเทือนขวัญรุนแรงหลายเรื่องที่ผ่านมา ผู้กระทำความผิดใช้อาวุธปืนก่อเหตุอย่างอุกอาจไม่ยำเกรงกฎหมายจนมีผู้เสียชีวิตและได้รับบาดเจ็บ สร้างความหวาดกลัวให้กับประชาชนในพื้นที่ จากสถิติคดีอุกฉกรรจ์ที่เกิดขึ้นในพื้นที่ จ.นครปฐม ตั้งแต่เดือนมกราคม 2558 ถึงปัจจุบัน มีคดีที่คนร้ายใช้ปืนก่อเหตุสูงถึง 29 คดี จึงมีคำสั่งให้ ผบช.ก.สั่งการให้กองบังคับการปราบปรามบูรณาการกำลังร่วมกับหน่วยงานสังกัด บช.ภ.7 เข้าปิดล้อมตรวจค้นปราบปรามกลุ่มผู้มีอิทธิพลและมือปืนรับจ้างในพื้นที่จังหวัดนครปฐม 13 เป้าหมาย ภายใต้ยุทธการปฐมเจดีย์ มีกำลังพลปฏิบัติงาน 220 นาย,พล.ต.ต.สุรชัย ควรเดชะคุปต์ รอง ผบช.ภ.7 เผยต่อไปว่า สำหรับปืนที่ได้จากการตรวจค้นเป็นอาวุธปืนมีทะเบียนเป็นส่วนใหญ่ รวมทั้งอาวุธปืนสะสมและอาวุธปืนปลอม เราจะตรวจยึดไว้เพื่อนำมาตรวจสอบเปรียบเทียบ และเก็บปลอกกระสุนไว้เพื่อป้องกันเหตุในอนาคต สำหรับบ้านของนายไชยา สะสมทรัพย์ อดีตนักการเมืองชื่อดังก็เป็น 1 ใน 13 จุดที่เข้าตรวจค้น หลังจากนี้จะเข้าตรวจค้นทุกจังหวัดในพื้นที่ บช.ภ.7 รับผิดชอบรวม 8 จังหวัดประกอบด้วย จ.นครปฐม จ.สุพรรณบุรี จ.ราชบุรี จ.กาญจนบุรี จ.ประจวบคีรีขันธ์ จ.เพชรบุรี จ.สมุทรสาคร และ จ.สมุทรสงคราม เพื่อปราบปรามอาชญากรรมอย่างจริงจังต่อไป
กองปราบฯเปิดยุทธการปฐมเจดีย์ ส่งคอมมานโดบุกค้นบ้านนักการ เมืองชื่อดัง ไชยา สะสมทรัพย์ อดีต รมว.พาณิชย์และเครือข่ายผู้มีอิทธิพลในจังหวัดนครปฐม 13 จุด 
ค้นบ้าน,ไชยา สะสมทรัพย์,กองปราบ,ตำรจกองปราบ,ยิงตำรวจ,สันติบาล,อาขญากรรม,เจ้าพ่อ,ผู้มีอิทธิพล,นครปฐม,ข่าว,ทีมข่าวหน้า1,ข่าวฉบับพิมพ์